**Solstiţiu de iarnă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În ochiul serii plâng lumini timid,

Când umbrele plutesc sub felinar,

Iar dansul fulgilor de nea, cupid,

Pe caldarâm valsează-ntr-un chenar.

Pe coala cerului, albastru mat,

Coboară-n cerc, vioi, ca un ștrengar,

Un fulg de nea, cu pasul mic, ritmat,

Purtând pe buze zâmbetul fugar.

Născut din poala unor calde ploi

Ascunde-n suflet tainicul sărut

Al anotimpului în care doi

S-au întâlnit pe-un prag de azimut.

- Se îngustează ziua pas cu pas,

Solstiţiul patinează pe alei,

Port soarele şi primăvara-n glas

Şi-n păr aroma florilor de tei.

E-o iarnă argintie-vanilată -

Obrajii roşii, mâinile de nea,

Sărutul tău cu gust de ciocolată

Mă duce-n vârful bradului, pe-o stea.

Decembrie-şi împrăştie magia,

Pe străzi dansează mii de licurici,

Alung tristeţea, cred în bucuria

Că mâine-n zori te voi găsi aici.

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015